R E L A C I O N
PËR
PROJEKTLIGJIN “PËR RATIFIKIMIN E MARRËVESHJES                          SË HUAS, NDËRMJET REPUBLIKËS SË SHQIPËRISË DHE BANKËS EVROPIANE PËR RINDËRTIM DHE ZHVILLIM,                                              PËR HEKURUDHAT SHQIPTARE – REHABILITIMI I HEKURUDHËS TIRANË-DURRËS DHE NDËRTIMI I LIDHJES HEKURUDHORE                   ME AEROPORTIN NDËRKOMBËTAR TË TIRANËS: ZGJERIMI I PROJEKTIT”
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Ky projektligj synon ratifikimin e marrëveshjes së huas, ndërmjet Republikës së Shqipërisë dhe Bankës Evropiane për Rindërtim dhe Zhvillim, për hekurudhat shqiptare–rehabilitimi i hekurudhës Tiranë-Durrës dhe ndërtimi i lidhjes hekurudhore me Aeroportin Ndërkombëtar të Tiranës: zgjerimi i projektit, nëpërmjet së cilës do të përfitohet një financim në formën e huas, në shumën prej 11.620.000 eurosh. Pjesa tjetër e investimit pritet të kompletohet nëpërmjet një granti nga Korniza e Investimeve në Ballkanin Perëndimor ËBIF, e cila do të përdoret për elektrifikimin e linjës hekurudhore Tiranë-Durrës dhe lidhjes hekurudhore me Aeroportin Ndërkombëtar të Tiranës.
Objektivi i përgjithshëm i këtij projekti është elektrifikimi i linjës hekurudhore midis Tiranës dhe Durrësit dhe lidhja e saj me Aeroportin Ndërkombëtar të Tiranës. Nëpërmjet këtij financimi synohet rritja e efikasitetit, qëndrueshmërisë dhe performancës së përgjithshme të transportit hekurudhor midis Durrësit, Tiranës dhe lidhjes me aeroportin.
II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektligj nuk është planifikuar në programin e përgjtushëm analitik të projektakteve për vitin 2026, të Ministrisë së Infrastrukturës dhe Energjisë.
Ky projektligj është në përputhje me Strategjinë Kombëtare për Zhvillim dhe Integrim Evropian 2022-2030, ku një ndër qëllimet strategjike është edhe zbatimi i investimeve që lidhen me përmirësimin e aksesit në pikat hyrëse-dalëse tokësore, përmirësimi i korridoreve rrugore, ndërtimin e porteve, ndërtimin e aeroporteve, ndërtimin e hekurudhave, stacioneve multimodale etj.

Projekti i elektrifikimit të linjës hekurudhore Tiranë-Durrës dhe lidhja me Aeroportin e Rinasit është pjesë e Listës Unike të Projekteve me Rendësi Kombëtare me status i “maturuar” dhe me vlerë indikative 27 500 000 euro.
III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Gjatë viteve të fundit ka vijuar procesi për transformimin e sektorit hekurudhor, duke krijuar parakushtet e nevojshme për krijimin e një tregu të hapur për investitorët publikë dhe privatë qoftë në aspektin e rregullimit të tregut, menaxhimit të infrastrukturës apo operacioneve hekurudhore. 

Projekti për rehabilitimin e linjës hekurudhore nga Durrësi në Tiranë dhe lidhja hekurudhore me Aeroportin Ndërkombëtar të Tiranë është një nga projektet më strategjike dhe të rëndësishme të qeverisë shqiptare.  

Fondi i parashikuar në këtë marrëveshje huaje, së bashku me grantin që do të sigurohet nga WBIF, do të përdoren për elektrifikimin e linjës hekurudhore Tiranë-Durrës dhe lidhjes hekurudhore me Aeroportin Ndërkombëtar të Tiranës i cili do të sigurojë funksionimin e mjeteve hekurudhore me zero emetime, duke ofruar kështu një mënyrë transporti më të qëndrueshme, më të gjelbër dhe më miqësore me mjedisin. Për më tepër, trenat elektrikë janë përgjithësisht më efikasë se trenat me naftë, duke ofruar shërbim me shpejtësi më të lartë.

Marrja e huas, në shumën 11 620 000 euro, justifikohet nga nevoja për financimin e një komponenti të ri dhe të veçantë të projektit hekurudhor Durrës-Tiranë-Rinas, i cili nuk është përfshirë dhe nuk është financuar në asnjë formë nga marrëveshja ndyshuese e ratifikuar me ligjin nr.1/2025. 
Ligji nr.1/2025 ka ratifikuar një financim shtesë në formë kredie prej                                40 700 000 eurosh dhe lidhet ekskluzivisht me komponentë ekzistues të projektit, si më poshtë:

1. Ndërtimi i godinave të stacioneve të reja hekurudhore, përfshirë sheshet përkatëse, me vlerë 10 500 000 euro;

2. Shtesë e kontratës së parë për rehabilitimin e linjës hekurudhore Durrës Tiranë-Rinas, si pasojë e inflacionit dhe rritjes së çmimeve, në zbatim të klauzolës 13.8 të kontratës ekzistuese FIDIC, si dhe punime infrastrukturore shtesë për përmirësimin e aksesit në zonat urbane dhe industriale, në përputhje me standardet e BERZH-it, me vlerë totale 29 000 000 euro.
3. Mbikëqyrja e punimeve (supervizioni) për ndërtimin e godinave të stacioneve hekurudhore Durrës-Tiranë-Rinas, me vlerë 1 200 000 euro.

     Totali i këtij financimi prej 40 700 000 eurosh lidhet vetëm me komponentët e mësipërm dhe nuk përfshin, nuk mbulon dhe nuk ka lidhje me komponentin e ri, për të cilin kërkohet huaja, në shumën 11 620 000 euro.

     Huaja e re, e cila është objekt i këtij projektvendimi, synon financimin e komponentit të elektrifikimit hekurudhor të segmentit Durrës-Tiranë-Rinas, përfshirë ndërtimin e dy nënstacioneve elektrike, i cili përbën një fazë të re dhe të pavarur të projektit. 
     Ky komponent:
· Nuk është pjesë e kontratave ekzistuese;

· Do të implementohet përmes një kontrate të re, e cila do të tenderohet në një proces ndërkombëtar, të administruar nga BERZH-i, në bashkëpunim me Hekurushën Shqiptare;

· Është parashikuar si bashkëfinancim, ku 50% e vlerës totale mbulohet nga grant i WBIF, ndërsa pjesa tjetër kërkon financim në formën e huas.

· Për rrjedhojë, huaja në shumën 11 620 000 euro është e domosdoshme për të mundësuar realizimin e këtij komponenti strategjik, i cili përmirëson ndjeshëm eficiencën energjetike, redukton kostot operative, ul emetimet dhe e afron infrastrukturën hekurudhore shqiptare me standardet evropiane.

Në përfundim, kjo kërkesë për financim:

· nuk përbën financim të dyfishtë;

· nuk mbivendoset me kredinë e ratifikuar me ligjin nr.1/2025 dhe do të ratifikohet me një ligj/marrëveshje të re dhe lidhet ekskluzivisht me një komponent të ri, të pavarur dhe strategjik të projektit, i cili nuk mund të realizohet pa këtë instrument financiar.

Efektet e pritshme të kësaj shtese të projektit janë:
· rritja e punësimit, duke krijuar vende të reja pune, jo vetëm gjatë ndërtimit, por edhe gjatë funksionimit/mirëmbajtjes së rrjetit të elektrifikimit hekurudhor;
· ulja e emetimeve të gazeve serrë. Priten gati 9 900 tonë CO2/vit ulje të emetimeve në vitin 2027; 

· përmirësimi i cilësisë së ajrit. Trenat me naftë lëshojnë lëndë grimcore dhe okside azoti, të cilat kontribuojnë në ndotjen e ajrit dhe mund të kenë ndikime serioze në shëndet. Trenat elektrikë ndihmojnë në përmirësimin e cilësisë së ajrit lokal, veçanërisht në zonat urbane dhe me popullsi të dendur;
· efikasitet energjie. Trenat elektrikë janë zakonisht më efikasë në energji sesa trenat me naftë. Ata mund të rigjenerojnë energji gjatë frenimit, duke ulur më tej konsumin e energjisë dhe emetimet.

· Vlerësohet se elektrifikimi i planifikuar i linjës hekurudhore dhe zëvendësimi i trenave me naftë, të planifikuar fillimisht, me trena me energji elektrike, do të ketë një numër efektesh pozitive në uljen e emetimeve të gazeve serrë dhe hapjen e potencialit për shfrytëzimin e burimeve të rinovueshme. 
Trenat elektrikë mund të ofrojnë shërbim më të shpejtë dhe më të besueshëm, duke promovuar përdorim më të madh të transportit publik. Një rritje në përdorimin e transportit publik mund të çojë në uljen e mbingarkesës dhe emetime më të ulëta nga automjetet personale.

Kalimi në trenat elektrikë mund të stimulojë rritjen e vendeve të punës në sektorët e energjisë së rinovueshme, infrastrukturës hekurudhore dhe mirëmbajtjes, duke kontribuuar pozitivisht në ekonomi, ndërsa njëkohësisht punon drejt objektivave të reduktimit të emetimeve.
Në përgjithësi, zëvendësimi i trenave me naftë me ato elektrikë jo vetëm që ka përfitime të konsiderueshme mjedisore, por gjithashtu mbështet objektivat e transportit të qëndrueshëm, shëndetin publik dhe rritjen ekonomike.

Nënshkrimi i kontratës së punimeve për projektin e elektrifikimit të linjës hekurudhore Tiranë-Durrës dhe lidhja hekurudhore me Aeroportin Ndërkombëtar të Tiranës parashikohen në vitin 2026 dhe përfundimi i punimeve në tremujorin e parë të vitit 2027.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDËS E NDËRKOMBËTAR

Projektligji i propozuar është në mbështetje me nenet 81, pika 1, e 100, të Kushtetutës, dhe nenit 17, të ligjit nr.43/2016, “Për marrëveshjet ndërkombëtare në Republikën e Shqipërisë”, të ndryshuar.

Marrëveshja është miratuar në parim me vendimin nr.150, datë 11.3.2026, të Këshillit të Ministrave, dhe është nënshkruar midis palëve në datën 22.4.2026. Në zbatim të nenit 121, pika 1, gërma “ç”, të Kushtetutës, ajo do të hyjë në fuqi pas ratifikimit nga Kuvendi si dhe pas botimit në “Fletoren zyrtare”, sipas parashikimeve të vetë marrëveshjes.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Ky projektligj nuk përafron me ndonjë akt ligjor të BE-së.
VI. PËRMBLEDHJE SHPJEGUESE E PËRMBAJTJES SË PROJEKTAKTIT

Ky projektligj synon ratifikimin e marrëveshjes së huas, ndërmjet Republikës së Shqipërisë dhe Bankës Evropiane për Rindërtim dhe Zhvillim, për hekurudhat shqiptare – rehabilitimi i hekurudhës Tiranë-Durrës dhe ndërtimi i lidhjes hekurudhore me Aeroportin Ndërkombëtar të Tiranës: zgjerimi i projektit. 
Marrëveshja e huas i bashkëlidhet këtij projektligji.
VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT
Për zbatimin e projektligjit ngarkohet Ministria e Financave.

Zbatimi i projektit do të bëhet nga Hekurudha Shqiptare, nëpërmjet njësisë së zbatimit të projekteve (NJZP – PIU).
VIII. PERSONAT DHE INSTITUCIONET QË KANË KONTRIBUUAR NË HARTIMIN E PROJEKTAKTIT

Projektvendimi i propozuar është hartuar nga Ministria e Financave.
IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Financimi i këtij projekti do të parashikohet në Programin Buxhetor Afatmesëm 2026-2028 dhe më konkretisht në programin “Transporti hekurudhor” të Ministrisë së Infrastrukturës dhe Energjisë.

Huaja ka termat financiare të mëposhtëm:

· Shuma e huas:             11.620.000 euro
· Interesi:                       Normë e ndryshueshme, plus marzhin prej 1%; 

· Tarifa Angazhimit:     0.5% për vit;

· Tarifa Front-end:        1%;

· Maturimi:                   15 vjet, duke përfshirë periudhën 3 vjet pa pagesë 
                                              principali

